
Formación para a Igualdade 

Tradicionalmente, os dereitos e as obrigas dos homes e as mulleres non foron iguais. 
O feito de nacer home ou muller marcaba a diferenza á hora de ter certas 
responsabilidades na sociedade, desempeñar unhas ou outras tarefas, ou mesmo 
ocupar certos espazos. As mulleres vían limitado o seu ámbito ao puramente 
doméstico e ao coidado da familia, todas elas funcións non recoñecidas laboralmente, 
mentres que os homes desentendíanse destes aspectos e adicábanse a tarefas 
produtivas, enmarcadas no ámbito público e cun marcado recoñecemento social. 

Houbo épocas nas que estas diferenzas foron moito máis acusadas que o que 
podemos ver hoxe, pero iso non significa que na actualidade haxa unha verdadeira 
igualdade de xénero. Non se está a falar de casos individuais, nin tan sequera de 
situacións concretas dalgúns grupos determinados. No que se debe centrar a atención 
para entender o alcance da situación é na desigualdade sofrida polas mulleres en 
xeral, polo mero feito de ser muller. 

Pero, cal é a orixe destas diferenzas?, por que se manteñen no tempo? 

Tentarase afondar nestas cuestións para entender por que o feito de nacer home ou 
muller sitúa ás persoas cuns condicionantes determinados dentro da sociedade. 


1. Construción dos xéneros 


1.1. O proceso de socialización para a construción do 
xénero. O sistema sexo-xénero 


As persoas son seres sociais. Iso quere dicir que nacen e viven nunha sociedade e 
identifícanse con ela. Isa sociedade inflúe á hora de construír a súa identidade. 

3 



XUNTfl DE GflLICIfl 

CONSELLERÍA DE ECONOMÍA, 
EMPREGO E INDUSTRIA 
Secretaría Xeral de Emprego 
Dirección Xeral de Orientación 
e Promoción Laboral 



MdMtSTERIO 

Dí TRA&AjO. MIGILACIONES 
Y SEGÜRIDAD SOCLAL 


UltviCiO PubiCO 
tX EHhiÚ KTaTIl 








Kcoeíco 

En primeiro lugar é necesario entender a diferenza entre dous termos que soen xerar 
confusión: sexo e xénero. 


• Sexo: Refírese ás diferenzas físicas que distinguen aos homes das mulleres. O 
sexo transmítese bioloxicamente e non varía ó longo da historia e nas 
distintas culturas. 

• Xénero: É a asignación de características e funcións ás persoas segundo o 
seu sexo. É unha construción social e transmítese dende que a persoa nace 
e durante toda a súa vida. O xénero apréndese e determina os 
comportamentos das persoas. 



A construción social do xénero faise a través do proceso de socialización, é a 
sociedade a que se encarga de perpetuar o sistema, transmitíndoo aos novos 
membros ó longo do tempo. Cada un dos membros interioriza os roles que terá que 
asumir ó longo da súa vida, e o fai de xeito natural, sen que supoña unha imposición. 
Así, cada persoa saberá que terá que facer, que comportamento se espera dela, en 
definitiva, como terá que ser en función do seu xénero. Na maioría dos casos será 
vivido como algo natural, non como algo imposto. Tal é a normalización do proceso, 
que opoñerse a el supón importantes dificultades para quen o intenta, atopándose 
neste caso cun gran rexeitamento social. 

Pero non hai que esquecer que a sociedade está formada por todas e cada unha das 
persoas que a compoñen, por tanto son, de xeito individual as persoas as que 
contribúen a que se que faga esa transmisión. 


En función do sexo, homes e mulleres reciben mensaxes de como deben ser, que 
deben facer. Isto é o que se denominan estereotipos e roles de xénero. 


1.2. Estereotipos e roles de xénero 

Os estereotipos de xénero son crenzas sociais xeneralizadas que determinan como 
deben ser os homes e as mulleres. Estas directrices que marcan a vida das persoas 
non teñen en conta as particularidades individuais. Valoran a homes e mulleres coma 
un conxunto uniforme, no que os seus membros comparten características idénticas 
en canto a súa forma de ser. Esta construción social está presente dende que a 

persoa nace, e limita o seu desenvolvemento persoal. Se un membro intenta 
romper esta regra non escrita será penalizado pola sociedade. 

Algúns dos estereotipos de xénero presentes na sociedade: 


Estereotipos femininos 

Estereotipos masculinos 

Emotividade 

Racionalidade 

Tenrura 

Agresividade 

Dependencia 

Independencia 

Abnegación 

Autocontrol 

Irritabilidade 

Franqueza 

Debilidade 

Forza 

Conformismo 

Ambición 



Os roles de xénero refírense ás tarefas e funcións que a sociedade espera que 
unha persoa faga segundo o seu sexo. Do mesmo xeito que os estereotipos, os 
roles limitan o desenvolvemento persoal, xa que marcan o tipo de tarefas que a 
persoa deberá desempeñar. E como xa se veu cos estereotipos, romper a norma 
supón importantes dificultades. Un exemplo disto vese nas mulleres que queren optar 
a postos de traballo moi masculinizados, como pode ser o da pesca. Resulta moi 
difícil, por non dicir imposible que unha muller poda entrar a traballar nun barco 
pesqueiro. 


Rol feminino 

Rol masculino 

Ámbito doméstico 

Ámbito público 

Traballo reprodutivo e de coidados 

Traballo produtivo 

Traballo non remunerado 

Traballo remunerado 

Traballo circular, sen horarios 

Traballo lineal, con principio e fin 

Infravalorado e invisibilizado 

Valorado e visibilizado 

O rol feminino está vinculado ao ámbito doméstico, asociado a tarefas de coidado da 
familia, das persoas dependentes. O feito de que as mulleres sexan as que den a luz e 
amamanten non as tería que facer únicas responsables do coidado e educación dos 
fillos e fillas ata que podan ser independentes. Pero a realidade é que o rol feminino 
así o dispón. Tradicionalmente o espazo privado, da casa e o espazo público estaban 
estritamente diferenciados. Hoxe a liña é máis difusa, pero aínda que a muller ocupa 
cada vez máis o espazo público, os homes seguen sen entrar na mesma medida no 
espazo doméstico. A igualdade de xénero, implica o recoñecemento e igual valoración 
social de mulleres e de homes, así como das tarefas e funcións que realizan. 



Roles e estereotipos de xénero limitan de forma moi acusada ao xénero feminino, pero 
sería un erro pensar que só é un problema que afecta ás mulleres. Hai moitos homes 
que non se senten plenamente identificados cos roles e estereotipos que a sociedade 
lles asigna, e sofren rexeitamento cando tentan romper con eles. 


1.3. Axentes de socialización 

Xa quedou claro que a transmisión de roles e estereotipos realízase a través do 
proceso de socialización pero, cales son os axentes implicados directamente neste 
proceso? Dende que nace unha persoa o mecanismo ponse en marcha, e xa non 
parará. Nunha primeira fase será a familia, logo a escola, máis adiante o grupo de 
iguais. Ao longo de toda a vida estarán presentes a linguaxe, verbal e non verbal, 
tamén a escrita, os medios de comunicación... en fin, todo un engrenaxe que enviará 
unha mensaxe común para que o novo membro introduza roles e estereotipos como 
algo incuestionable. 


Familia 

É o primeiro axente socializador. Pais, nais, avós e avoas... calquera membro familiar 
estará dando indicacións, directas ou indirectas, para que ese neno ou nena comece a 
adaptar a súa forma de ser e de comportarse segundo ás normas marcadas. 


Os fillos e fillas teñen como modelo os roles que ven, os dos seus pais e nais. Xogarán 
con xoguetes diferentes para nenos e nenas, elixidos polo entorno familiar. Mesmo a 
roupa será distinta para uns e para outras. Non hai que fixarse nada máis que nas 

cores rosa e azul, asignadas incuestionablemente ao sexo dende o momento de 
nacer. Pero non só as cores, tamén flores para as nenas, animais feros para os nenos, 
unicornios e fadas para as nenas, súper heroes e coches para os nenos. Todo conta 
para ir indicando aos novos membros da sociedade como deben de ser e 
comportarse. 

E dentro da familia, son axentes socializadores fundamentais as nais, avoas, tías. 
Como xa se veu, elas son as que teñen asignado o rol de coidados, son elas as que 
van a desempeñar unha importante función na transmisión deses roles e estereotipos. 



Escola 

A escola ten un papel moi importante neste proceso de socialización de roles e 
estereotipos de xénero. Na escola as nenas e nenos van a pasar moito tempo ao día 
durante moitos anos. Ademais o profesorado actúa como referente para o alumnado. 
Non só se transmiten roles e estereotipos na impartición das materias, tamén se fai 
nos momentos de xogo, perpetuando xogos de nenos e xogos de nenas, xustificando 
este feito por gustos persoais e non como consecuencia da asignación de roles. Así, 
os nenos maioritariamente xogan a deportes e xogos de contacto, de acción, 
principalmente o fútbol. A consecuencia disto é que os nenos ocupan a maior parte do 
patio de recreo, relegando ás nenas a un espazo residual, o que non é necesario para 
o fútbol. Ademais os nenos, coa práctica deste tipo de actividades, desenvolven unha 
serie de habilidades que non van a desenvolver as nenas, feito que será empregado 
para xustificar que a elas non lles gusta, non se lles da ben correr, competir, ser fortes. 

Outro dos elementos que hai que subliñar dentro da escola son os libros de texto e 
materiais didácticos. O feito de que case a única presenza de persoeiros a estudar 
sexa masculina impide a nenas e nenos ter un referente feminino. A consecuencia é 
que se asenta a idea de que as mulleres nunca chegan a realizar nada digno de ser 
estudado. Elas, ao non ter referentes femininos lles custará pensar que elas mesmas 
van a poder, e eles pensarán que soamente os homes poden ser tan importantes 
como para aparecer nos libros de texto. 

Son moitas as ocasións nas que atribúese como a orixe da cuestión o que realmente é 
a súa consecuencia. 

Grupo de iguais 

O grupo de iguais adquire un papel fundamental en canto a por en práctica o adquirido 
no proceso de socialización. Na familia e na escola, rapaces e rapazas conviven coa 
supervisión de persoas adultas. No grupo de iguais non, o grupo está formado por 
membros de igual condición, polo que teñen liberdade para fixar as normas e 
relacións. Pero esa liberdade está condicionada a estereotipos e roles aprendidos 
dende a infancia. 



Toda persoa ten a necesidade de pertenza a un grupo social no que se sinta 
identificada. Para elo ten que adaptar o seu comportamento ao grupo, gañando 
aceptación social. É o que se denomina presión de grupo. A persoa sinte presión por 
como será xulgada polo grupo e adapta a súa forma de ser e comportarse a ese 
grupo. 


Medios de Comunicación 

Xa se veu como os libros de texto inflúen na socialización das persoas. O mesmo 
sucede cos contos e películas infantís, onde o xénero masculino é o que leva a cabo 
as accións valentes e arriscadas, e o feminino adoita ter un papel pasivo, agardando 
ser salvada, ou ser elixida para casar, sen tomar nunca a iniciativa. E unha vez máis 
relegada ao ámbito doméstico. Iso é o que len os nenos e nenas na infancia. 

Do mesmo xeito a televisión, e calquera contido multimedia infantil, a lista é longa. 
Programas de televisión, radio, prensa, revistas xenéricas e especializadas, literatura 
en xeral, cancións. É imposible escapar a todas as canles polas que chegan 
mensaxes cheos de estereotipos e roles de xénero. 

Os anuncios publicitarios merecen unha mención aparte. Son os que xeran o desexo 
de posuír aqueles xoguetes que publicitan, moitos deles de marcado carácter sexista. 
Estes xoguetes reproducen os roles de xénero xa vistos anteriormente. 

Tamén é frecuente atopar á muller cunha imaxe hipersexualizada, incluso rapazas moi 
novas. Cada vez hai menos anuncios publicitarios con mulleres vistas como mero 
obxecto sexual, aínda así segue habendo. Pero nos videoclips musicais segue sendo 
a práctica habitual. 

1.4. A linguaxe 




COEl CO 


A linguaxe oral e escrita é unha das vías máis importantes polas que transmitimos 
información, e como non podía ser doutra maneira, está chea de aspectos 
discriminatorios. A linguaxe recolle as desigualdades existentes na sociedade, xa que 
é algo creado por ela. Así empregamos o masculino para referirnos a un conxunto de 
homes e mulleres, aínda que este composto maioritariamente por mulleres. É o que se 
denomina masculino xenérico. Facer isto é invisibilizar sistematicamente á metade 
da sociedade, sen outro argumento que é o gramaticalmente correcto. A normativa a 
marcan as Reais Academias da Lingua, institucións cunha presenza case exclusiva de 
homes. 



Tamén está o uso de significados despectivos nalgunhas das acepcións da súa 
forma feminina para algunhas palabras como pode ser fulana. 

O uso do masculino nas profesións cando quen a desempeña é unha muller é moi 
común. Ben pode darse na forma de artigo masculino máis substantivo masculino o 
médico, o xuíz, ou na forma artigo feminino máis substantivo masculino a médico, a 
xuíz. 

A lingua é a nosa manifestación máis interna do que somos, do que nos representa 
como sociedade. Con ela transmitimos ideas, pensamentos, permítenos expresar o 
que somos. É necesario que adiquemos tempo a pensar se é correcto que esa lingua 
represente a homes e mulleres dun xeito tan pouco igualitario. 


2. Ferramentas específicas para a igualdade: 
accións positivas e mainstreaming 


2.1. Accións positivas 

As accións positivas son estratexias que permiten establecer a igualdade de 
oportunidades entre homes e mulleres, corrixindo e compensando aquelas 
discriminacións que son o resultado de prácticas consolidadas na sociedade, como 
consecuencia da discriminación das mulleres por razón de xénero. 

As medidas de acción positiva están indicadas na Constitución española, no seu artigo 
9: “Corresponde aos poderes públicos promover as condicións para que a liberdade 
e ea igualdade do individuo e dos grupos en que se integra sexan reais e efectivas; 
remover os obstáculos que impidan ou dificulten a súa plenitude e facilitar a 
participación de tódolos cidadáns na vida política, económica, cultural social”. 

Cando a Constitución fala nestes termos, está a falar de políticas de igualdade de 
oportunidades. Estas políticas, postas en marcha dende as institucións públicas, 
actúan para corrixir a desigualdade de oportunidades entre mulleres e homes. 



As accións positivas teñen que ter unha intencionalidade específica, un obxectivo 
claro. Iso quere dicir que son medidas temporais e deixarán de aplicarse cando a 
situación discriminatoria pola cal se implementaron desapareza. Actúan sobre un 
problema específico para solucionar unha situación concreta de desigualdade a corto/ 
medio prazo. 


2.2. Mainstreaming 

O mainstreaming, tamén chamado transversalidade de xénero ou perspectiva de 
xénero. 

Segundo o Consello de Europa de 1998, a transversalidade de xénero, ou en inglés 
mainstreaming é : "a (re)organización mellora, desenvolvemento e avaliación dos 
procesos políticos para incorporar, por parte dos actores involucrados normalmente en 
ditos procesos, unha perspectiva de igualdade de xénero en tódolos niveis e 
fases de tódalas políticas". 

A L.O. 3/2007 para a igualdade efectiva entre mulleres e homes, no seu artigo 15 
establece: "O principio de igualdade de trato e oportunidades entre mulleres e homes 
informará, con carácter transversal, a actuación de tódolos Poderes Públicos. As 
administracións públicas incluirano, de forma activa, na adopción e execución das 
súas disposicións normativas, na definición e orzamento de políticas públicas en 
tódolos ámbitos e no desenvolvemento do conxunto de tódalas súas actividades". 

A diferencia das accións positivas, o mainstreaming non actúa sobre unha situación 
puntual, senon sobre toda a sociedade en conxunto. Busca un cambio a longo prazo 
na estrutura política e social. 

Acadar a igualdade entre mulleres e homes non se pode condicionar á aplicación de 
medidas puntuais. Ten que supor a aplicación de políticas transversais de xénero 
que supoñan un cambio estrutural na sociedade. 


3. A igualdade de oportunidades 



3.1. Estratexias de transformación social: 
desenvolvemento histórico e lexislativo 


Ao longo da historia a situación das mulleres na sociedade traduciuse en 
desigualdades en tódolos ámbitos. O desexo de buscar a igualdade entre sexos non é 
algo novo, non se pode pensar que é unha moda recente. Dende sempre houbo 
mulleres que rexeitaron o papel que a sociedade lles asignaba e defenderon a 
igualdade, aínda que iso supuxese rexeitamento social. Valga como exemplo o dereito 
ao voto das mulleres. Na segunda metade do século XIX, coa na Revolución industrial 
comezou o movemento sufraxista, coincidindo coa incorporación das mulleres ao 
traballo nas fábricas. Cen anos despois o sufraxio feminino foi recoñecido como un 
dereito fundamental na Declaración Universal dos Dereitos Humanos de 1948. Aínda 
así, algún país próximo como Suiza non o aprobou ata 1971, ou Liechtestein, no 1984. 

Actualmente existe numerosa lexislación nacional e internacional que trata de 
establecer un marco legal. As leis son necesarias para regular a igualdade entre 
mulleres e homes, pero como xa se viu, é imprescindible un cambio de vontade na 
sociedade para acadar unha igualdade efectiva. 


No ámbito mundial: 

As Conferencias Mundiais sobre a Muller, convocadas por Nacións Unidas, 
contribuíron a situar a igualdade entre os xéneros na axenda política mundial. 
Celebráronse en Cidade de México (1975), Copenhague (1980), Nairobi (1985), e 
Beijin (1995). Nesta última incorporouse o mainstreaming como mecanismo de 
actuación encamiñado á procura da igualdade entre xéneros. Logo da Conferencia de 

Beijin, cada cinco anos realízanse revisións como seguimento para a consecución dos 
obxectivos previstos. 


No ámbito europeo: 

A primeira vez que se fai mención á igualdade entre sexos dentro da lexislación 
europea é no Tratado Constitutivo da Comunidade Económica Europea, en 1957. Nel 
facíase referencia á igualdade retributiva entre sexos para un mesmo traballo. Dende 
entón o número de directivas europeas relacionadas coa igualdade foi aumentando e 
supón un eixe fundamental para Unión europea, sendo de obrigada aplicación nas 
lexislacións propias de cada país membro. 



No ámbito estatal: 

Constitución española, 1978 

Na Constitución española xa se fala da igualdade ante a lei, e que dende os 
organismos públicos farase o necesario para remover obstáculos que impidan 
participar por igual a tódalas persoas. As políticas activas actuarían nesa liña. 

Artigo 14 “Os españois son iguais ante la lei, sen que poda prevalecer 
discriminación algunha por razón de nacemento, raza, sexo, relixión, opinión ou 
calquera outra condición ou circunstancia persoal ou social”. 

Artigo 9 “Corresponde aos poderes públicos promovelas condicións para que a 
liberdade e a igualdade do individuo e dos grupos nos que se integra sexan reais e 
efectivas; removelos obstáculos que impidan ou dificulten a súa plenitude e 
facilitala participación de tódolos cidadáns na vida política, económica, cultural 
e social”. 


LO 3/2007 do 22 de marzo, para a Igualdade Efectiva de Mulleres e Homes 

É unha lei orgánica é dicir, lexisla materias contidas na Constitución, neste caso os 
dereitos fundamentais e das liberdades públicas das persoas. Como tal tívose que 
aprobar coa maioría absoluta do Parlamento. As leis orgánicas son ferramentas para 
exercer cambios significativos ou de vital importancia no país. 

Nela faise especial mención á prevención das condutas discriminatorias e a posta en 
práctica de políticas activas para acadar a igualdade. Sinala tamén a necesidade da 
dimensión transversal da igualdade a tódalas políticas públicas do país, tanto estatais, 
autonómicas ou locais. 

Fai especial mención á igualdade no ámbito laboral, considerando un dereito a 
conciliación da vida familiar e laboral con permisos de paternidade intransferibles, e 
instando ás empresas a elaborar plans de igualdade segundo o número de 
traballadores/as dentro da negociación colectiva. 



Tamén sinala a consecución de medidas para a igualdade de acceso ao emprego, á 
formación, á promoción laboral e a protección fronte ao acoso sexual. 


No ámbito autonómico: 

-Lei 7/2004, do 16 de xullo, galega para a Igualdade de Mulleres e Homes 

-Lei 2/2007, do 28 de marzo, do Traballo en Igualdade das Mulleres de Galicia 

Hoxe refundidas no Decreto lexislativo 2/2015, do 12 de febreiro. 

Nel apróbanse as disposicións legais da Comunidade Autónoma de Galicia en materia 
de igualdade, e recóllense os principios de eliminación absoluta das discriminacións 
por razóns de sexo, sexan directas ou indirectas; a modificación dos patróns 
socioculturais de conduta de mulleres e homes, con miras a alcanzar a eliminación dos 
prexuízos e das prácticas consuetudinarias baseadas na idea de inferioridade ou 
superioridade de calquera dos sexos ou en funcións estereotipadas de mulleres e de 
homes, e a integración da dimensión da igualdade de oportunidades entre mulleres e 
homes na elaboración, execución e seguimento de tódalas accións desenvolvidas polo 
sector público autonómico no exercicio das súas competencias. 


4. Situación actual das mulleres 


4.1. A situación laboral das mulleres 


Ao longo da historia, e en diferentes culturas e sociedades, sempre houbo unha 
diferenciación clara do traballo en función do sexo das persoas. É a chamada división 

sexual do traballo. Nela queda claramente indicado a que se teñen que adicar os 
homes e a que as mulleres. Así as cousas, ás mulleres correspóndelle o traballo 
doméstico e reprodutivo e aos homes o traballo público e produtivo. 


Esta división sexual do traballo é a primeira división que se fai no ámbito laboral. Ás 
mulleres asígnaselles as tarefas de crianza e coidado dos fillos e fillas, así como de 
todo o relativo ao ámbito doméstico. Aos homes polo contrario correspóndelles saír 
fora da casa, ao espazo público e levar a cabo o traballo produtivo. Este traballo é 
remunerado e recoñecido socialmente, mentres que o traballo do ámbito doméstico 
non é remunerado e non está recoñecido socialmente. Nin sequera se lle considera 
emprego. 



Esta división, na actualidade non é tan estrita, pero si é certo que nunha porcentaxe 
considerable o traballo da muller fora do ámbito doméstico establécese como un 
complemento ao do home, polo que na realidade convértese en traballos temporais, 
parciais e máis precarios. 


División horizontal 

Por outra banda, hai que facer referencia a unha segunda división do traballo ou 
división horizontal do traballo. Nela, cando as mulleres acceden ao mercado laboral, 
reproducen as mesmas tarefas desempeñadas no seu rol de coidados. Así ocupan 
sectores sanitarios, de ensino, do ámbito social. Á vista está a marcada división entre 
profesións cunha maioritaria presenza feminina e aquelas cunha maioritaria presenza 
masculina. A razón desta elección está na asignación dos roles e estereotipos de 
xénero que a sociedade impón. Homes e mulleres tenden a reproducir roles e 
estereotipos de xénero por presión social e desexo de pertenza ao grupo. 
Paralelamente, a sociedade penaliza a aquelas persoas que queren romper con esas 
normas non escritas, dificultando a permeabilidade entre os roles de xénero. Poñamos 
por exemplo as dificultades que atopan as mulleres que deciden traballar nun sector 
masculinizado, por exemplo a condución de camións. Do mesmo xeito, un home que 
decida traballar no servizo doméstico terase que enfrontar a multitude de obstáculos. 


División vertical 


A división vertical fai referencia á baixa presenza de mulleres en postos directivos das 
organizacións, concentrándose nos postos de menor cualificación, remuneración e 

recoñecemento. Unha vez máis ponse de manifesto a dificultade que teñen as 
mulleres para desenvolver a súa carreira profesional e ocupar proporcionalmente 
todos os espazos sociais. 


Este fenómeno denomínase teito de cristal. Refírese á barreira invisible que atopan 
as mulleres na súa carreira laboral cando optan a postos superiores, impedindo o seu 
ascenso, non pola súa valía senón por prexuízos sociais. 



Fenda salarial 

Vistos tódolos factores anteriores, parece claro que o salario que perciben as mulleres 
é considerablemente inferior que o dos homes. 

A fenda salarial é outro tipo de discriminación de xénero que fai referencia á desigual 
retribución salarial entre homes e mulleres. Vimos xa moitos factores que levan a 
esta situación. Traballos parciais maioritariamente desempeñados por mulleres, 
traballos con máis baixa cualificación, menos cargos directivos. Mesmo mulleres que 
desempeñan igual traballo que compañeiros masculinos seguen a percibir salarios 
inferiores. 


4.2. Corresponsabilidade 

Conciliar a vida laboral e familiar parece un feito imprescindible para que exista u 
reparto xusto de tempos e ocupacións entre homes e mulleres. As mulleres cada vez 
máis acceden á vida laboral, pero aínda non se poden desprender das ocupacións 
domésticas e de coidados. Prodúcese entón unha dobre xornada de tarefas. Por unha 
parte a xornada laboral fora da casa, e por outra as tarefas da casa e de coidado de 
menores e persoas dependentes. Os homes en cambio, non acceden do mesmo xeito 
á vida familiar. A media de horas que unha muller adica a tarefas domésticas é máis 
elevada que a dos homes. E isto sucede en menor ou maior medida en tódolos países 
do mundo. 

A corresponsabilidade é o reparto equitativo da organización e realización de tarefas 
produtivas, domésticas, de coidados e de tempo de descanso e lecer entre homes e 
mulleres. Para que homes e mulleres teñan as mesmas oportunidades de acceso e 

continuidade laboral, faise imprescindible que haxa un reparto xusto e igualitario de 
tempos e tarefas no ámbito doméstico, laboral e de tempo de lecer. 

Hai que equilibrar a asignación de tarefas, romper estereotipos. Corresponde a todos e 
todas reorganizar as responsabilidades e mudar os roles de xénero. 

5. Violencia de xénero 

A violencia de xénero é a que exerce un home sobre unha muller polo mero feito de 
selo. A causa principal da violencia de xénero é a desigualdade de xénero. Isto 
non quere dicir que toda a desigualdade comporta violencia de xénero, pero si que 
toda a violencia de xénero comporta desigualdade. Ista desigualdade fai que as 
mulleres que a sofren pensen que o seu papel é aguantar e crean que teñen que facer 
todo o que di o home. O sentimento máis común é que son elas as culpables da 
situación e as que orixinan as situacións violentas do home. O estado emocional no 
que se atopan fai que non se atrevan a romper a relación, e a situación agrávase 
cando a muller non ten independencia económica. 

A violencia de xénero pode incluír maltrato físico, psicolóxico, sexual, económico ou 
social. 


• Físico: Son os máis evidentes, e inclúen aqueles danos no corpo da muller, 
como golpes, feridas, curtes, queimaduras, asasinato. 

• Psicolóxico: O que busca ferir o estado anímico e emocional da muller por 
medio de insultos, vexacións, culpa, intimidacións. É máis difícil de identificar, 
mesmo para a vítima, porque non deixa evidencias físicas, pero causa un 
profundo dano na muller. 

• Sexual: Impón unha relación sexual non consentida á muller, ben sexa 
completa ou incompleta. 

• Social: Afastamento imposto á muller da súa familia, amizades, entorno social. 
A muller é controlada para ver ou falar coas persoas do seu círculo. O agresor 
controla os seus movementos. 

• Económico: O agresor controla o diñeiro que pode manexar a muller sen que 
ela poda dispor del independentemente. 

Non sempre se dan todos os tipos de maltrato xuntos, pero si é común que se den 
varios de forma conxunta. O feito de que o maltratador impoña un control económico 
pode facer que a muller non dispoña de diñeiro para poder ter relacións sociais ou 
mesmo desprazarse. O maltrato psicolóxico tamén fará que a muller permaneza nun 
estado emocional que a ille da súas amizades e familia. 



LO 1/2004 de 28 de Decembro, de Medidas de Protección Integral contra a 
Violencia de Xénero 

A Lei abarca aspectos preventivos, educativos, sociais, asistenciais, sanitarios e 
penais, e implica a sete ministerios da época (Educación, Xustiza, Interior, Traballo e 
Asuntos Sociais, Sanidade, Administracións Públicas e Economía). É por tanto unha 

lei transversal. 

Foi aprobada de xeito unánime con tódolos votos a favor no congreso dos 
Deputados, converténdose na primeira lei integral contra a violencia de xénero en 
Europa. 

